Správa

o zisteniach a postupe Ministerstva financií SR podľa § 5 zákona NR SR č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona č. 115/2001 Z.z.

	Zákon NR SR č. 239/1994 Z.z. o obmedzení výdavkov politických strán a hnutí (ďalej len strany) na propagáciu pred voľbami do Národnej rady Slovenskej republiky v znení zákona   č. 115/2001 Z.z. (ďalej len zákon) ustanovuje pre politické strany a hnutia v § 3 prípustnú výšku výdavkov na propagáciu pred voľbami vo výške 12-miliónov Sk vrátane dane z pridanej hodnoty. Súčasne v § 3a je povinnosť strán najneskôr do 30 dní od konania volieb do NR SR, t.j. v prípade volieb do NR SR v roku 2002 do 21. októbra 2002, predložiť Ministerstvu financií SR a NR SR správu o výdavkoch pred voľbami v stanovenej štruktúre. Za výdavky strán na propagáciu sa podľa zákona považuje súčet všetkých peňažných a iných prostriedkov oceniteľných peniazmi, ktoré strany vynaložia na úhradu platenej inzercie alebo reklamy v periodickej tlači, úhradu reklamy alebo sponzorovanie relácií v rozhlasovom a televíznom vysielaní a na úhradu ceny reklám umiestnených na verejných priestranstvách bez ohľadu na to, či povinnosť úhrady vznikla priamo stranám alebo tretím osobám.

Obdobná povinnosť vyplýva z § 4 toho istého zákona vydavateľom periodickej tlače, prevádzkovateľom rozhlasového a televízneho vysielania a prevádzkovateľom reklám umiestnených na verejných priestranstvách (ďalej len informačné médiá). Uvedené subjekty najneskôr do 30 dní od konania volieb do NR SR, t.j. v prípade volieb do NR SR v roku 2002              do 21. októbra 2002, museli písomne oznámiť Ministerstvu financií SR a sekretariátu Slovenskej volebnej komisie výšku prostriedkov vynaložených jednotlivými politickými stranami na propagáciu, ktorú zverejnili alebo odvysielali. 

Ministerstvo financií, v záujme splnenia zákonnej povinnosti strán, listom zo dňa                    6. septembra 2002 upozornilo každú politickú stranu, ktorá kandidovala do parlamentných volieb 2002, na povinnosť vyplývajúcu z § 3 a § 3a zákona s poukázaním na možné sankcie v prípade ich nesplnenia. Zároveň ako nezáväzná pomôcka na spracovanie prehľadu výdavkov bola dotknutým stranám zaslaná tabuľka členená podľa jednotlivých kategórií sledovaných výdavkov, ktorá však nebola povinnou súčasťou správy. Informačné médiá boli na povinnosť vyplývajúcu zo zákona upozornené dňa 27.  septembra 2002 cez tlačové oddelenie MF SR prostredníctvom masovokomunikačných prostriedkov.

Z § 5 zákona vyplýva pre MF SR povinnosť zistiť plnenie ustanovení § 3, § 3a politickými stranami a následne uplatniť sankcie voči tým stranám, ktoré nedodržali, resp. nesplnili citované ustanovenia zákona. Za nedodržanie zákona informačnými médiami môže tieto sankcionovať miestne príslušný daňový úrad. 

	Podľa zistenia zo správ politických strán o výdavkoch na propagáciu pred voľbami  NR SR v roku 2002 vynaložili tieto na predvolebné aktivity prostriedky vo výške                      cca 86-mil. Sk (príloha č. 1). Stav v plnení ustanovení zákona č. 239/1994 Z.z. v znení zákona                                č. 115/2001 Z.z. je vo vzťahu k Ministerstvu financií SR nasledovný:

1.	Politické strany môžu na svoju propagáciu vynaložiť najviac celkovo 12 milión Sk vrátane dane z pridanej hodnoty (§ 3).

Z predložených správ strán o výdavkoch na propagáciu pred voľbami a z predložených oznámení informačných médií MF SR zistilo, že zákonom stanovenú najvyššiu prípustnú sumu výdavkov prekročila Aliancia nového občana o 940 125,20 Sk,     čo je nad prípustnú 5% toleranciu. 
V zmysle § 5 ods. 1 zákona politickej strane, resp. hnutiu, ktoré prekročili najvyššiu prípustnú sumu výdavkov na propagáciu o viac ako 5%  skráti Ministerstvo financií SR príspevok za hlasy získané vo voľbách do NR SR vo výške dvojnásobku sumy, o ktorú prípustnú výšku výdavkov prekročila. Dňa 25.novembra 2002 vydalo Ministerstvo financií SR rozhodnutie o krátení príspevku za hlasy získané vo voľbách do NR SR  v roku 2002 o 1 880 250,40 Sk Aliancii nového občana. 

2.  Politická strana je povinná najneskôr do 30 dní od konania volieb do Národnej rady Slovenskej republiky, t.j. v prípade volieb do NR SR 2002 do 21.10.2002, predložiť Ministerstvu financií SR a  NR SR správu o výdavkoch na propagáciu pred voľbami       (§ 3a  ods. 1).

Z 26 povinných politických strán, ktoré kandidovali vo voľbách do NR SR v roku 2002, 18 strán zaslalo správu o výdavkoch na propagáciu pred voľbami v stanovenom termíne (príloha č. 2). Po stanovenom termíne zaslalo správu sedem politických strán, a to: Slovenská demokratická a kresťanská únia, Béčko- revolučná robotnícka strana, Ľavicový blok, Ľudová 

strana, Žena a rodina, Robotnícka strana ROSA, Nezávislá občianska strana nezamestnaných a poškodených a jedna politická strana zatiaľ správu nezaslala - Rómska občianska iniciatíva SR. 
V zmysle § 5 ods. 2 zákona, ak politická strana, ktorej vznikol nárok na príspevok na činnosť nesplní vyššie uvedenú povinnosť, uloží jej MF SR pokutu vo výške 200 000 Sk a v prípade nesplnenia povinnosti ani v náhradnom termíne, uloží jej MF SR opakovane pokutu 200 000 Sk a pozastaví jej vyplatenie príspevku na činnosť až do splnenia povinnosti.  Politickej strane, ktorej nevznikol nárok na príspevok na činnosť, môže MF SR uložiť pokutu 200 000 Sk a po nesplnení povinnosti v náhradnom termíne môže ukladať pokutu 200 000 Sk opätovne, až do splnenia povinnosti.

 Zo strán, ktoré nedodržali zákonom stanovený termín na zaslanie správy o výdavkoch na propagáciu pred voľbami má nárok na príspevok na činnosť len Slovenská demokratická a kresťanská únia. V tomto prípade vydalo Ministerstvo financií SR dňa 28.novembra 2002  rozhodnutie na zaplatenie pokuty vo výške 200 000 Sk. Politickým stranám, ktorým nevznikol nárok na príspevok na činnosť, t.j. Béčko-revolučná robotnícka strana, Ľavicový blok, Ľudová strana, Žena a rodina, Robotnícka strana ROSA, Nezávislá občianska strana nezamestnaných a poškodených Ministerstvo financií SR pokutu vo výške 200 000 Sk neuložilo. Dôvodom takéhoto postupu je skutočnosť, že zákon neumožňuje uložiť nižšiu pokutu ako 200 000 Sk a ide „malé“ strany, bez akéhokoľvek príspevku štátu. Nízky je aj predpoklad splnenia záväzku v stanovenej výške. 

Pokuta vo výške 200 000 Sk za porušenie § 3a ods. 1 zákona bude uložená  politickej strane Rómska občianska iniciatíva SR ak nezašle správu o výdavkoch na propagáciu pred voľbami do NR SR v r. 2002 Ministerstvu financií SR ani v náhradnom termíne.

3.  Podľa § 3a ods. 1 a 2  je politická strana povinná v správe o výdavkoch uviesť: 
a)	všetky výdavky sledované podľa zákona
b)	prehľad o tom, ktoré výdavky uhradila sama alebo má uhradiť sama
c)	prehľad o tom, ktoré výdavky uhradili alebo sa zaviazali uhradiť za politickú   stranu tretie osoby + identifikačné údaje týchto osôb

V správach strán boli obsiahnuté údaje v požadovanej štruktúre, vrátane identifikačných údajov fyzických a právnických osôb v prípade, ak tieto výdavky uhradili    za politickú stranu. 

Po konfrontácii zaslaných správ stranami s oznámeniami informačných médií a objasnení niektorých rozdielov je stav nasledovný: 
- 21 politických strán vykázalo vyššie výdavky ako informačné médiá, alebo je nulový rozdiel. Dôvody vykázaných vyšších výdavkov na strane politických subjektov  boli rôzne, napríklad: politická strana započítala do výdavkov na propagáciu aj zákonom nesledované výdavky, napr. náklady spojené s mítingami, drobné propagačné predmety, tzv. „schránkový“ materiál, a pod., zabezpečovala svoju reklamu cez sprostredkovateľské agentúry, ktorým          zo zákona nevyplýva oznamovacia povinnosť. Výdavok je však na strane politických strán vyšší o sprostredkovateľský poplatok. Niektoré informačné médium si nesplnilo zákonnú povinnosť. Pretože neexistuje žiaden register povinných informačných médií, nebola             zo strany MF SR  možnosť túto skutočnosť zistiť.
 V uvedených prípadoch sa sankčný postih podľa § 5 ods. 3 zákona neuplatňoval.
- tri politické strany ( Béčko-revolučná robotnícka strana, Ľudová strana, Robotnícka strana ROSA) neuznali záväzok voči Slovenskej televízii a Slovenskému rozhlasu, čím vykázali nižšie výdavky ako informačné média
- Občianska konzervatívna strana vykázala vo svojej správe nižšie výdavky                   na propagáciu pred voľbami v r. 2002 ako informačné médiá v oznámení o výdavkoch politických strán na propagáciu pred voľbami. Pokiaľ predmetný rozdiel nebude vysvetlený, MF SR začne voči Občianskej konzervatívnej strane konať v zmysle § 5 ods. 3 zákona o uložení pokuty.

Podľa § 5 ods. 3 zákona, ak MF SR zistí, že správa o výdavkoch na propagáciu pred voľbami nie je pravdivá, uloží politickej strane pokutu do 500.000,- Sk v závislosti                  od rozsahu nepravdivosti údajov. 

4.	Informačné média sú povinné písomne oznámiť MF SR a sekretariátu Slovenskej volebnej komisii výšku prostriedkov vynaložených jednotlivými stranami na propagáciu podľa zákona NR SR č. 239/1994 Z.z. v znení zákona č. 115/2001 Z.z., ktorú zverejnili alebo odvysielali najneskôr do 30 dní od konania volieb do NR SR, t.j. v prípade volieb do NR SR v roku 2002 do 21.10.2002 (§ 4).

Uvedenú povinnosť si splnilo 38 informačných médií (príloha č. 3). Pretože neexistuje register povinných informačných médií, nebola zo strany MF SR možnosť skontrolovať, či si povinnosť splnili všetky povinné subjekty. Ministerstvo financií posúdilo len dodržanie stanoveného termínu na zaslanie oznámenia o výdavkoch politických strán na propagáciu pred voľbami tými informačnými médiami, ktoré oznámenie zaslali. V stanovenom termíne, t.j. do 21.10.2002 zaslalo oznámenia 34 informačných médií, termín nedodržali 4 médiá. Všetky prípady, ktoré zaslali oznámenia po stanovenom termíne, budú odstúpené na ďalšie konanie príslušnému daňovému úradu, ktorý môže uložiť pokutu do výšky 1.000.000,- Sk. 

Záver:
	Vzhľadom na nízku efektívnosť kontroly výdavkov na propagáciu politických strán pred voľbami do NR SR vyplývajúcu:
-     z limitovania iba obmedzeného okruhu výdavkov na propagáciu strán pred voľbami
-  z nedefinovaných kompetencií MF SR v zákone na jednej strane a na strane druhej povinnosť MF SR konať podľa čl. 2 ods. 2 Ústavy SR,
-    z nejednoznačne definovaných, alebo nedefinovaných  pojmov v zákone,
-  zo stanovenej len rámcovej štruktúry správy, ktorú majú politické strany povinnosť predložiť ku kontrole
navrhujeme zákon NR SR č. 239/1994 Z.z. o obmedzení výdavkov politických strán a hnutí na propagáciu pred voľbami do Národnej rady Slovenskej republiky v znení zákona                     č. 115/2001 zrušiť.